Solnedgangen 24. juni 2015, sett fra Holmsbu og sørvestre Hurum: 


En midtsommers himmelske flammehav — erindringer om en 


solnedgang 


Av Edmund Schilvold 
Skrevet i juli 2015 


I hele den vide verden finnes det ikke noe bedre sted for å beundre solnedgangen enn i 
Holmsbu. Påstanden høres kanskje ekstravagant ut, og virker umiddelbart noe overdreven selv 
på undertegnede, men etter å ha bodd i Holmsbu i nesten i halvt år, og etter å ha 
sammenliknet det jeg opplevde der med det jeg har opplevd på mine mange lange reiser, er 
jeg faktisk tilbøyelig til å hevde at denne erklæringen likevel er sann — hvis det står i min 
makt å gjøre en tilstrekkelig vurdering av den — uansett hvor usannsynlig noen måtte synes at 


den høres ut. 


Merk at jeg ikke sier ”det beste stedet”, men ”ikke noe bedre sted”. For det finnes utvilsomt 
andre lokaliteter som har like mye å tilby ved solefall som Holmsbu. Men nå som mine 
minner fra for eksempel Amerika, Australia og de britiske øyer har rukket å modnes, og jeg 
kan studere dem med et rolig indre øye, noenlunde uforstyrret av den forbigående beruselsen 
som skyldes reisingen og møtet med det ukjente mer enn stedenes kvaliteter i seg selv, er jeg 
ikke i tvil - Holmsbu har like mye å tilby som de beste av de andre lokalitetene jeg kan se for 


meg. 


Ha også i mente at jeg er uenig i det utbredte utsagnet som sier at skjønnhet alltid er en 
subjektiv opplevelse, som avhenger av ”betrakterens øye” — ”the eye of the beholder”. Jeg 
mener det langt på vei er feilaktig, og at det tvert imot finnes objektive kriterier man kan 
vurdere skjønnhet ut ifra — kriterier som er uavhengige av den enkelte betrakter, og som 
faktisk er universelle, i den forstand at alle modne og opplyste mennesker, overalt og til alle 


tider, ville anerkjenne og akseptere disse kriteriene hvis de ble artikulert eller på annen måte 


tydeliggjort for dem. Ett av disse kriteriene har med proporsjoner å gjøre — noe jeg vil komme 


tilbake til senere. 


Men, det er likevel ikke noen ubetydelig høyde jeg her søker å elevere lille Holmsbu til. Så, 
for å illustrere hvordan en solnedgang i Holmsbu kan arte seg, og kanskje bringe den 
skeptiske leser noe nærmere aksept av det jeg over så dristig har hevdet er et objektivt faktum, 
vil jeg nå, etter beste evne, forsøke å male med ord et bilde, eller snarere en film, av én av de 


mange minneverdige solnedgangene jeg opplevde i Holmsbu året 2015. 


La meg bare først føye til, i tilfelle du nå skulle befinne deg på søndre Hurum, og tiden for 
solnedgang er nesten i hende, at slik det etter min vurdering ikke finnes noe bedre sted på 
kloden for å oppleve solnedgangen enn Holmsbu, slik finnes det ikke noe bedre sted for å 
bivåne solefall i Holmsbu enn den såkalte Odden, det markante neset umiddelbart vest for 
Holmsbu havn, eller rettere sagt det lille friluftsområdet like ved, mellom gjerdet til Støaveien 


10B og haven til Støaveien 12. 


Det soleglad jeg har i tankene, er et av de mest spektakulære, varierte og langvarige jeg 
opplevde i 2015, og fant interessant nok sted 24. juni, altså på sankthans, og akkurat ett døgn 
etter at sankthansbålene i Berger og i Svelvik hadde luet oransje i skumringen. Ja, så storslått 
var denne solnedgangen, og så flammende var den i sitt klimaks, at man nesten kunne ha sagt 
at etter at menneskene hadde latt sine jonsokbål lyse om kvelden den 23., så tente Himmelen, 
som ved guddommelig intervensjon, og som svar på oppfordringen fra Jorden, et annet og 


uendelig mye større jonsokbål kvelden etter. 


Dette himmelske flammehavets virkning ble forsterket av været som gikk forut for det, og av 
at det, slik den slags solnedganger ofte gjør, kom fullstendig overraskende på alle, og nesten 


uten forvarsel. 


Allerede på formiddagen denne dagen hadde det begynt å regne, og hele ettermiddagen hadde 
det øst ned jevnt og sterkt. Jeg hadde tilbrakt flere timer oppe på loftet i annekset til Støaveien 
10B, der jeg i de dager hadde opprettet en slags midlertidig skrivestue, og der jeg hadde 
uhindret utsikt utover fjorden i retning Svelvik, da jeg i åttetiden ble oppmerksom på et svakt 
lys bak de høye, gråblå gardinene av regn — et lys som av farge var litt som fersken, og som 


syntes å komme fra himmelen i nordvest, der den møter den lange rekken av grasiøse åser 


som kulminerer i den svakt pyramideliknende Ebbestadkollen, før den synker ned til 
Svelvikstrømmen og fjorden, og nesten møter moreneryggen ved Verket på den andre siden. 
Regnet var imidlertid fortsatt så sterkt at jeg bare så vidt kunne ane dette elegante 
åslandskapet som en dus og dunkel kulisse bak regnets bløte forheng. Men lyset var tydelig 
når en først var blitt oppmerksom på det, og dets varme, svakt gulaktige glød dannet en 
merkelig, vidunderlig kontrast til den kalde, dystre nedbøren som sløret det — en kontrast som 
jeg tviler på at noe kamera kunne ha fanget med tilfredsstillende nøyaktighet. Det var et av de 
naturens lysfenomener som foreløpig bare kan oppleves når det finner sted, og gode 
budskapet jeg følte kunne ikke ha vært uttrykt klarere om så setninger som ”Noe bedre er så 
visst på vei, og dette er et symbol på hva som er i vente!” og ”Bortenfor regnets sørgmodighet 


gløder Mysteriets forvandlende kraft!” hadde stått skrevet med bokstaver på skyene. 


Jeg forventet fortsatt ikke noen større værmessige begivenheter den kvelden, bortsett fra at det 
kanskje etter hvert ville klarne opp, og forsøkte å returnere til skrivingen. Snart ble jeg 
imidlertid igjen så å si tvunget til å se mer på utsikten enn på teksten jeg holdt på med. Det 
forunderlige, ferskenaktige lyset bak regnet hadde nå økt til en glød som virket å varsle noe 
mer enn bare en vanlig oppklarning — litt som når man i en stor, halvmørk tunnel ser et lys 
langt borte komme imot en, og begynne å fylle sjakten med sine refleksjoner, og sinnet med 
spørsmålet om hva man kommer til å møte. Regnet selv var dessuten redusert til spredte 


drypp, som bare så vidt maktet å tegne ringer i fjordens ennå nesten speilblanke vann. 


Det var på tide å komme seg ut og prøve å ta noen bilder likevel. Jeg måtte uansett snart ha 
gitt meg med skrivingen — klokken var nå passert ni, og jeg hadde som vanlig ikke en gang 
spist middag. Når man spiser slik jeg pleier å spise til middag forflytter nemlig mye av blodet 
som ellers sirkulerer i hodet seg ned til maven, og siden hodet jo er den viktigste delen av 
kroppen når man skriver, er denne effekten lite ønskelig så lenge skrivingen står på. Jeg gikk 
opp i bilen for å hente fotoapparatet, og skyndte meg så ned på odden i friområdet like ved. 
De lange slørene av regn hadde nå nesten forsvunnet, og et vidunderlig, mykt lys, dels 
forårsaket av all fuktigheten og disen etterlatt av de mange timene med nedbør, dels av det 
fortsatt nokså tette, men svakt gjennomskinnelige skylaget, og av farge en kombinasjon av 
lyst gråblått ute i periferien av utsikten, og blekt gult og gyllent i utsiktens sentrum, preget 
hele det vidunderlige panoramaet av skjermet, stille fjordvann og høye, men yndige åsrekker 


som er så avgjørende for Holmsbus sjarm. 


Jeg hadde ikke stått der lenge da sola, som nå som klokken var nesten ti snart ville være nede, 
plutselig strålte inn som en funklende stjerne igjennom en bitteliten åpning i skydekket — en 
åpning som av en eller annen grunn befant seg akkurat der sola ved sankthans treffer åsene på 
sin vei videre vestover. Det var ingen andre åpninger i skydekket i det området, og den var 
bare akkurat stor nok til i noen sekunder å romme kveldssolas gylne kule. Jeg registrerte det 
som et av de mange små, men pussige sammentreffene som kan få en til å stille visse 


spørsmål. 


Noen øyeblikk senere var den borte, og jeg gikk tilbake til bilen og tenkte at det kanskje ikke 


ville skje noe mer den dagen. Kameraet pakket jeg ned igjen. 


Så feil kan man ta. Det var ikke gått mange minuttene da skyene i området der solnedgangen 
hadde funnet sted — over ”bølgeskvulpåsene” sør for Svelvik — som på signal begynte å 
sprekke opp og forsvinne. Først kun i et lite område over horisonten, og så i et stadig større 
område, som syntes å endre seg for nesten hvert sekund som gikk. Som om et slags himmelsk 
fyrverkeri i langsom film plutselig var blitt antent og overlatt til å utvikle seg, begynte både de 
nesten forsvunne skyene og randene av dem som fortsatt holdt stand å gløde og brenne og 
lyse i oransje og gult og hvitt. De blågrå og svakt fiolette levningene av det store uværet 
dominerte ennå det meste av himmelen høyere opp, samt i sør og i nord, men nå var det som 
om et veritabelt flammehav der borte i nordvest hadde begynt å fortære og tilintetgjøre dem. 
For hvert minutt som gikk ble brannen større, og for hvert minutt ble nye skyer antent og 
tilsynelatende omdannet til lys, slik at det var som om en virkelig konflagrasjon utspilte seg 
der borte over Svelvik, med tunger av flammer som slikket bortover og oppover i 
firmamentene omkring — om enn med bevegelser som var mer som duvingen til et tre i vind 


enn flimringen til en ild. 


Mens dette pågikk, kjørte jeg forbi restaurantene i Storgaten, der uteplassene nå var fulle av 
konverserende og drikkende gjester, og bort på den store murbryggen i havna, der store 
dammer av vann vitnet om intensiteten til regnværet som hadde vært. Utenfor, langs de lange 
flytebryggene, lå det overalt båter av alle slags typer og størrelser — noen med master, noen 
med motorer, noen store og noen av en heller beskjeden framtoning — og nå, 1 den stille 
sommerkvelden, etter regnets opphør, lå de alle i et speil av vann som reflekterte det 
storslagne skuespillet på himmelen over, og som fortsatte langt ut i den rolige fjorden. Få 


lokaliteter tilbyr et slikt vannspeil som den beskyttede sjøen mellom Holmsbu og Knivsfjellet 


på den ene siden, og mellom Krokåsen og Svelvik på den andre, og enda færre byr på slik en 
fri sikt mot vest, nordvest og nord, slik at vannet blir 1 stand til å speile solnedgangen og dens 
etterdønninger hele sommeren igjennom. Denne aftenen fikk dette sjeldne rammeverket 
muligheten til å yte sitt ytterste. Den storslagne ildmørjen over punktet for solefall var 
selvsagt vakker i seg selv, men det var settingen, eller komposisjonen, om man vil, med 
båtlivet og de gamle husene i havnen, det blikkstille vannet muliggjort av de legivende 
landskapet, de mørke og fortryllende formene til åsene som dannet horisonten, restene av 
regnværet over, og nå gradvis også de funklende små lysene til bebyggelsen i Svelvik, som 
gjorde denne solnedgangen til noe ekstraordinært — slik det ofte også er nettopp en 
komposisjon utover det gjennomsnittlige som skiller et virkelig tiltalende foto fra et knips, og 


gjør det til noe mer enn en døgnflue hva levetid i minnet angår. 


På vei sørover møtte jeg gamle Ole Hagen, som vanligvis ikke var ute på den tiden av 
kvelden, men som nå var kommet ut av gjestgiveriets store 1700-tallsbygning for å bivåne 
begivenheten, han også. ”Hvor kommer det ifra?” spurte han. ”Det er nok et tegn fra oven,” 
svarte jeg med et smil, men bare halvt i spøk. En mann som har lest biografien om Marcello 


Haugen, forsto nok også at utsagnet var mer enn en skjemt. 


Etter denne visitten i havnen, var planen min egentlig å rive meg løs fra solnedgangens 
flammehav og kjørte direkte ned til Holtnes, der jeg hadde satt meg fore å tilbringe natten i 
telt. Klokken var jo allerede passert halv elleve, og det var allerede gått over to timer siden 


dette solefallets spede begynnelse. Det kunne vel ikke skje noe mer nå? 


Jeg hadde imidlertid bare så vidt nådd bukten Trollbogen, noen hundre meter sør for Støa og 
Sørensen-eika, og like sør for villaen til Wold-Thorne, da jeg igjen måtte stoppe og finne fram 
kameraet. Utsikten her var en ganske annen enn den fra selve Holmsbu, til tross for den 
beskjedne forflytningen i antall kilometer, men jeg så fortsatt det meste av ildmørjen i 
nordvest, og også det meste av åsrekken ved Svelvik, og den bratte og merkelige formen til 
Krokåsen, det lille fjellet som egentlig er tuppen på en halvøy som stikker ut i fjorden fra 
Svelvik-siden, like overfor søndre Holmsbu, betraktet jeg egentlig fra en vel så interessant 


vinkel der. 


Solnedgangens klimaks var nå passert, og det jeg hadde sammenliknet med et fyrverkeri og et 


flammehav, liknet nå mer og mer på de ulmende glørne i et sloknet bål. Men solnedgangen 


var ikke svakere enn at den fortsatt maktet å lyse opp de lange gardinene av regn fra en siste 
passerende byge, og forvandle dem til strålende slør av oransje, gult og rødt, og under, i 
området bak Krokåsen, inne i de dype dalene ved Sukkerertkollen, steg det nå opp store skyer 
av blåhvit tåke, skapt av det fordampende regnet, som langsomt vellet utover og oppover og 
sank nedover Krokåsens mørke silhuett slik forsiktig pisket krem synker nedover sidene på en 


kake. 


Da klokken var passert elleve, syntes jeg at jeg måtte dra videre, selv om det fortsatt var mye 
å beundre der jeg var. Jeg kjørte ned til Rødtangen, og opp gårdsveien til Holtnes, og ble der 
møtt av en nordhimmel som nå var nesten helt fri for skyer, og full av den glødende blå og 
oransje briljansen som gjør nordhimmelen til et slikt trollbindende skue på denne tiden av 
året, når den er virkelig klar. Under lå silhuettene av bygningene og de store eikene på 
Holtnes gård, de saftiggrønne markene av meterhøyt, bølgende gress som ikke ennå var slått, 
og de runde kronerekkene til de store løvtreskogene i Holtnesdalen. Det kunne ha vært en 
scene fra 1800-tallets engelske herregårdslandskap, og der og da, under midtsommernattens 
fortryllende innflytelse, begynte jeg nesten å lure på om det virkelig var det, og om ikke 


modernitetens og alle dens effekter bare hadde vært en urolig drøm. 


Men jeg skulle videre innover i Holtnes-landskapet, inn til den store eika som markerer 
Holtnesdalens østlige innfallsport, og nordenden av dette vidunderlige landskapsrommet av 
yndige beitemarker og eldgamle løvtrekroner som har gitt meg og min familie så mange gode 
øyeblikk opp gjennom årene. Så jeg fortsatte, og på veien dit møtt av en regnbue hvis like jeg 
knapt har sett verken før eller siden. Med strålende farger buet den seg over de grønne 
markene, opp i de fiolette skyene i øst, og ned i de store skogene ved Skjøttelvik. Men bare 
noen hjertebank senere bleknet den hen og ble borte, som om den aldri egentlig hadde vært 


virkelig, bare et fantom som i noen minutter hadde funnet det for godt å materialisere seg. 


Nå gikk det hurtig mot midnatt, som i skyggen av den høye skogen bak eika innebar et lett 
tussmørke selv nå ved midtsommer. Det store skuespillet jeg hadde vært vitne til denne 
kvelden, var imidlertid ennå ikke helt over. Luften var dørgende stille, som om den ventet på 
noe, og over de store gressmarkene i sør formet det seg lange slør av gråhvit dis som hang 
nesten urørlige over bakken, som fra usynlige tråder, eller som spindelvevet som henger 
suspendert mellom grenene i et tre. Jeg kalte det en gang alvedis. Nå var det over ti år siden 


jeg sist hadde sett dette fenomenet i slikt omfang, og med slik tydelighet. Langsomt, langsomt 


flyttet de hvite, vertikale slørene seg innover fra Holtnes og inn i skogen østenfor, befordret 
av en umerkelig, nattlig bris. Et øyeblikk var det ikke en lyd å høre. Så brølte et rådyr sine 
hese, dype bjeff med slik kraft fra et sted ved skogbrynet, at brølene kom tilbake som ekko. 


For en kveld, og for en natt! Men nå var det vel over? 


De himmelske hærskarer hadde imidlertid en siste akt i ermet — like etter midnatt løste 
sørhimmelens siste levninger av skyer seg opp i en blåfiolett sommernatt, og avslørte en 
synkende, guloransje halvmåne, slik at over de frodiggrønne markene og de ennå svakt 
lysegrønne skogene, opplyst av nordhimmelens midtsommerglød, hang nå en appelsin av en 


halvmåne på vei mot full. 


Til og med sauene og de unge lammene deres, som gikk og beitet på den siden av markene 
som vender mot Holtnesdalen, virket å være oppglødd over den uvanlige stemningen, og over 
alt som hadde funnet sted. Ingen annen natt denne sommeren hørte jeg slik intens og opprømt 
breking som denne natten, i kjølvannet av 24. juni. Selv fikk jeg omsider spist middag og gått 
til sengs i teltet mitt, der jeg langt om lenge falt til ro ved å fortsette lyttingen til en 
lydbokutgave av Richard Winston”s fascinerende biografi om Charlemagne — Carolus 
Magnus — som kanskje er det nærmeste verden noensinne har kommet Platons ideal om den 
filosoferende konge. Selv Charlemagne var visstnok mye oppe om natten, forresten — kanskje 
også ved sankthans. Og så sank jeg da til slutt ned i søvnen — og hvilte så lenge der inne, i 


solnedgangens gylne evighetslys. 


